section_heading: Kritike
paragraph_text: Jedan od najdirljivijih i najslavnijih animea 80-ih, "Lady Georgie" je nježna drama koja podastire teme o problemima odrastanja i ljubavnog trokuta u zabranjenoj vezi (onog između Georgie i skrivene naklonosti njene "braće" Abela i Arthura, koji su blizanci što daje priči dodatnu dimenziju neobičnog). Međutim, te teme obrađene su s puno ljubavi, njege i razumijevanja a likovi koji žive u 19. stoljeću izgledaju kao da žive danas. Početne epizode u kojima su Abel, Arthur i njihova usvojena sestra Georgie djeca nekako izgleda eklektično i nespretno, no njihovim odrastanjem priča postaje ozbiljnija te podastire elemente za odrasle (scena u kojoj majka naređuje Georgie da se premijesti u vlastitu sobu, podalje od Arthura i Abela, jer je ušla u pubertet, posramljeni Arthur kada jednog jutra primijeti Georgin dekolte). U drugoj polovici priče radnja se premiješta s Australije u Englesku, a Georgie po prvi put otkriva ljubav, napušta svoju domovinu te otkriva slučajno svojeg pravog oca. Iako se taj dio smatra donekle slabijim segmentom, ipak se dosljedno uklapa u strukturu radnje.